সরেজমিন দেখা গেছে, উপজেলার বিভিন্ন ইউনিয়নের অভ্যন্তরীণ সড়কগুলো বানের পানিতে কয়েকফুট তলিয়ে রয়েছে। এতে চিরিঙ্গা–কাকারা–মাঝেরফাঁড়ি সড়ক, চকরিয়া–মহেশখালী সড়ক, চিরিঙ্গা–কেবি জালাল উদ্দিন সড়ক, বানিয়ারছড়া–মগনামা সড়কের ওপর দিয়ে কয়েকফুট উচ্চতায় বানের পানি প্রবাহিত হচ্ছে। বানের পানি প্রবেশ করায় সিংহভাগ শিক্ষাপ্রতিষ্ঠান অঘোষিতভাবে বন্ধ রয়েছে। উপজেলা প্রশাসন তদারক রুম খুলে পরিস্থিতি পর্যবেক্ষণ এবং বন্যাকবলিত মানুষকে উদ্ধার করে আশ্রয়কেন্দ্রে নেওয়ার কাজ চালাচ্ছেন। তবে মঙ্গলবার সন্ধ্যা পর্যন্ত কোন মানুষ হতাহত হওয়ার খবর পাওয়া যায়নি।